ΛΙΓΟ ΑΚΟΜΑ

 ΑΝΤΩΝΗΣ ΤΟΛΑΚΗΣ

 ΨΑΡΡΩΝ 21 ,ΑΓΙΑ ΠΑΡΑΣΚΕΥΗ

 ΤΗΛ.6944740935

 EMAIL: antonis.tolakis@gmail.com

1 . ΕΣΩΤΕΡΙΚΟ . ΔΙΑΔΡΟΜΟΣ , ΝΟΣΟΚΟΜΕΙΟ . ΜΕΡΑ .

Διάδρομος νοσοκομείου. Ο Μιχάλης, ένας νέος γύρω στα 30, περπατάει πάνω κάτω, ανάμεσα σε μία θάλασσα από φορεία με στoιβαγμένους ασθενείς. Η κίνηση του προδίδει άγχος κι εκνευρισμό. Κάποια στιγμή σταματά πάνω από ένα φορείο όπου είναι ξαπλωμένη η μητέρα του. Πρόκειται για μια γυναίκα γύρω στα 60 που δείχνει εξαντλημένη.

 ΜΙΧΑΛΗΣ

 Αν κι αυτή τη φορά δεν έχεις τίποτα……..

 ΜΗΤΕΡΑ

 Δεν νοιώθω καλά…..

 ΜΙΧΑΛΗΣ

 Μάνα κάθε φορά χάνω την μέρα μου τζάμπα. Κι εσύ τελικά

 είσαι μια χαρά. Έχω και δουλειές. Δεν παίζω.

2 . ΕΞΩΤΕΡΙΚΟ . ΑΛΑΝΑ . ΜΕΡΑ .

Πολλά πόδια παιδιών, γύρω στα 10 χρονών, που τρέχουν και συμπλέκονται για να κερδίσουν την κατοχή μιας ποδοσφαιρικής μπάλας, ποδοβολητά, φωνές, θόρυβος, ακούγονται και εκφράσεις όπως ‘μπάλα’ ‘εδώ’ ‘πάσα’ ‘δώσε πάσα’.

3 . ΕΣΩΤΕΡΙΚΟ . ΔΙΑΔΡΟΜΟΣ ΝΟΣΟΚΟΜΕΙΟΥ . ΜΕΡΑ .

Η μητέρα του Μιχάλη έχει γείρει το κεφάλι της και κοιτάζει στο διάδρομο. Βλέπει να περνάνε μπροστά της πόδια , γιατρών, νοσοκόμων, και διαφόρων άλλων ανθρώπων. Σηκώνει αργά το κεφάλι της και βλέπει το συρφετό στο βάθος του διαδρόμου. Όταν ισιώνει τελείως το κεφάλι της, ανάσκελα στο φορείο, το βλέμμα της καρφώνεται στο ταβάνι του νοσοκομειακού διαδρόμου, όπου ξεχωρίζουν οι ξεφτισμένες από λαδομπογιά και βρώμικες από την υγρασία επιφάνειες. Τα μάτια της κλείνουν αργά. Η μητέρα μένει αναίσθητη.

4 . ΕΣΩΤΕΡΙΚΟ . ΓΡΑΦΕΙΟ ΝΟΣΟΚΟΜΕΙΟΥ . ΜΕΡΑ .

Ο Μιχάλης μπαίνει φουριόζος σε ένα γραφείο νοσοκόμων. Βλέπει μερικές νοσοκόμες να καπνίζουν και να χασκογελούν. Αρπάζει τρομοκρατημένος μία από το μανίκι.

ΤΟΛΑΚΗΣ ΑΝΤΩΝΗΣ σ.1

ΜΙΧΑΛΗΣ

 Ελάτε σας παρακαλώ να δείτε. Γρήγορα…

 Η νοσοκόμα αποτραβάει το χέρι της.

ΝΟΣΟΚΟΜΑ

 Εσύ ποιος είσαι ;

ΜΙΧΑΛΗΣ

 Είναι η μητέρα μου.

5 . ΕΣΩΤΕΡΙΚΟ . ΑΙΘΟΥΣΑ ΑΝΑΜΟΝΗΣ ΝΟΣΟΣΚΟΜΕΙΟΥ . ΜΕΡΑ .

Πολλοί άνθρωποι κάθονται σε μία σειρά από καθίσματα. Είναι όλοι ανήσυχοι και διακατέχονται από τον εκνευρισμό της αναμονής. Ο Μιχάλης κοιτάζει έναν έφηβο, γύρω στα 16 – 17 , που κάθεται και κινεί ρυθμικά το κεφάλι του ακούγοντας μουσική από τα ακουστικά. Κάθεται δίπλα του. Μια εύσωμη κυρία πλησιάζει τον έφηβο, του βγάζει τα ακουστικά, και του δίνει ένα χαρτονόμισμα.

ΚΥΡΙΑ

 Πήγαινε να πάρεις καφέ. Και καμιά τυρόπιτα.

ΕΦΗΒΟΣ

 Ωχ ρε μάνα! Πάλι εγώ; Να πάει ο Γιάννης.

Ο έφηβος σηκώνεται βαριεστημένα, και παίρνει τα χαρτονομίσματα.

ΕΦΗΒΟΣ

 Θα κρατήσω τα ρέστα.

6 . ΕΣΩΤΕΡΙΚΟ . ΚΥΛΙΚΕΙΟ ΝΟΣΟΚΟΜΕΙΟΥ . ΜΕΡΑ .

Ο Μιχάλης παίρνει τα ρέστα του σε κέρματα που του δίνει ο υπάλληλος του κυλικείου. Παίρνει στο χέρι του το πλαστικό κύπελλο με τον καφέ και βγαίνει στο προαύλιο.

7 . ΕΞΩΤΕΡΙΚΟ . ΠΡΟΑΥΛΙΟ ΚΥΛΙΚΕΙΟΥ ΝΟΣΟΚΟΜΕΙΟΥ . ΜΕΡΑ .

Ο Μιχάλης με το καφέ στο χέρι προσπαθεί ν ΄ ανάψει ένα τσιγάρο. Πίσω του μια πινακίδα με βελάκια που καθοδηγούν ‘ προς εξωτερικά ιατρεία, προς χειρουργεία…. κτλ… Το προαύλιο του κυλικείου έχει παγκάκια κάτω από τα πεύκα και μια μικρή παιδική χαρά. Γιατροί με άσπρες μπλούζες και διάφοροι άλλοι πηγαινοέρχονται.

ΤΟΛΑΚΗΣ ΑΝΤΩΝΗΣ σ.2

Ο Μιχάλης κάθεται σ ΄ ένα παγκάκι. Απέναντι του μια γυναίκα φοράει ένα μπλουζάκι σ ΄ ένα μικρό αγόρι γύρω στα 4 χρονών. Τα μικρό αγόρι κλαίει και τραβάει την φούστα της μητέρας του. Στο γύρω – γύρω όλοι ένα άλλο παιδάκι ουρλιάζει χαρούμενο προς τη μητέρα του που παίζει μαζί του.

8 . ΕΞΩΤΕΡΙΚΟ . ΑΛΑΝΑ . ΜΕΡΑ .

Ακούγεται ένα σφύριγμα που διακόπτει το ποδοβολητό και την οχλοβοή των ‘ μικρών ποδοσφαιριστών ‘ .Ένας δεκάχρονος, ο Μιχάλης σε μικρότερη ηλικία, πιάνει την μπάλα με τα χέρια του, την αγκαλιάζει, με πάθος, και φωνάζει.

ΔΕΚΑΧΡΟΝΟΣ ΜΙΧΑΛΗΣ

 Φάουλ. Έγινε φάουλ. Με κλώτσησε στο καλάμι!

9 . ΕΣΩΤΕΡΙΚΟ . ΑΙΘΟΥΣΑ ΑΝΑΜΟΝΗΣ ΝΟΣΟΚΟΜΕΙΟΥ . ΜΕΡΑ .

Ο Μιχάλης κατευθύνεται προς την αίθουσα αναμονής. Από μακριά βλέπει μια ομάδα γιατρών να βγάζει ένα φορείο και να το οδηγεί σε ένα άλλο δωμάτιο. Τρέχει να τους προλάβει και πέφτει πάνω στην πόρτα που κλείνει πίσω τους. Στην πινακίδα της πόρτας αναγράφεται ‘ Εντατική – Απαγορεύεται η είσοδος ‘

10 . ΕΣΩΤΕΡΙΚΟ . ΑΙΘΟΥΣΑ ΑΝΑΜΟΝΗΣ ΝΟΣΟΚΟΜΕΙΟΥ. ΜΕΡΑ .

Ο Μιχάλης κάθεται σε ένα κάθισμα και ακουμπάει το κεφάλι του στον τοίχο. Μοιάζει έτοιμος να κλάψει. Δίπλα του ένας ηλικιωμένος άνδρας με τραγιάσκα και προφορά που προδίδει την χωριάτικη καταγωγή του.

ΗΛΙΚΙΩΜΕΝΟΣ ΑΝΔΡΑΣ

 Από καρδιά;

Ο Μιχάλης τον κοιτάει με την άκρη του ματιού του και του γνέφει, χωρίς όρεξη για συνομιλίες, καταφατικά.

ΗΛΙΚΙΩΜΕΝΟΣ ΑΝΔΡΑΣ

 Εμάς έπαθ ΄ έμφραγμα πάνω στο τρακτέρ, την ώρα που

 όργων ΄στο χωράφι.

11 . ΕΞΩΤΕΡΙΚΟ . ΑΛΑΝΑ . ΜΕΡΑ .

Μερικοί δεκάχρονοι ‘ ποδοσφαιριστές ‘ μπαίνουν στη σειρά για να φτιάξουν τείχος. Ο μικρός Μιχάλης είναι έτοιμος να χτυπήσει το φάουλ.

ΤΟΛΑΚΗΣ ΑΝΤΩΝΗΣ σ.3

 ΔΕΚΑΧΡΟΝΟΣ ΜΙΧΑΛΗΣ

 Πιο πίσω. Στα 6 μέτρα είναι το τείχος.

Τα παιδιά που έπαιρναν θέση στο τείχος κάνουν μικρά βήματα προς τα πίσω. Το πλάνο ανοίγει και βλέπουμε όλον τον περιβάλλοντα χώρο. Διακρίνεται καθαρά πως η αλάνα που παίζουν τα παιδιά συνορεύει με την μαντρότοιχο και την είσοδο ενός νεκροταφείου.

12 . ΕΞΩΤΕΡΙΚΟ . ΝΕΚΡΟΤΑΦΕΙΟ . ΜΕΡΑ .

Ο Μιχάλης, με μαύρο κοστούμι, περπατάει προς την έξοδο ενός νεκροταφείου. Τον κρατάνε αγκαζέ, μερικοί φίλοι και συγγενείς που τον συνοδεύουν. Στην έξοδο του νεκροταφείου ο Μιχάλης κοντοστέκεται και κοιτάζει το τσούρμο των δεκάχρονων παιδιών που παίζουν ποδόσφαιρο. Ένας μικρός ετοιμάζεται να χτυπήσει φάουλ. Ακούγεται ένα σφύριγμα. Η μπάλα κατευθύνεται προς τον Μιχάλη και καταλήγει στα πόδια του. Ο Μιχάλης την ακινητοποιεί με τα πόδια του. Έρχεται λαχανιασμένος να πάρει την μπάλα ο μικρός – δεκάχρονος Μιχάλης. Κοιτάζει τον Μιχάλη στα μάτια. Ο Μιχάλης του ανταποδίδει το βλέμμα. Τον κοιτάζει επίμονα σαν να προσπαθεί να θυμηθεί κάτι, και του δίνει την μπάλα.

(Disolve)

13 . ΕΞΩΤΕΡΙΚΟ . ΑΛΑΝΑ . ΣΟΥΡΟΥΠΟ .

Ο Δεκάχρονος Μιχάλης παίζει μπάλα. Έρχεται προς το μέρος του η μητέρα του ,εμφανώς νεότερη από ότι την είδαμε στο νοσοκομείο, και τον πιάνει από το χέρι.

ΔΕΚΑΧΡΟΝΟΣ ΜΙΧΑΛΗΣ

 Άσε με λίγο ακόμα μαμά.

 ΤΕΛΟΣ

ΤΟΛΑΚΗΣ ΑΝΤΩΝΗΣ σ.4